B. Bugár, podpredseda NR SR: (2004-09-08):
Teraz pristúpime ešte k prvému čítaniu o vládnom návrhu zákona o energetike a o zmene niektorých zákonov (tlač 813). Prosím teraz podpredsedu vlády a ministra hospodárstva Pavla Ruska, aby uviedol tento vládny návrh zákona. P. Rusko, podpredseda vlády a minister hospodárstva SR: Ďakujem pekne za slovo, pán predsedajúci. Vážený pán predseda, vážené pani poslankyne, vážení páni poslanci, dovoľte mi, aby som v prvom čítaní uviedol vládny návrh zákona o energetike a o zmene niektorých zákonov, ktorý predstavuje základ novej energetickej legislatívy. Hlavným dôvodom na vypracovanie tohto návrhu zákona je to, že po nadobudnutí účinnosti zákona č. 70/1998 Z. z. o energetike bolo v roku 2001 a 2003 prijatých viacero smerníc Európskej únie, ktoré sa týkajú predmetu úpravy tohto zákona a ktoré je nutné transformovať do právnych predpisov v oblasti energetiky. Ide najme o transpozíciu smerníc Európskej únie týkajúcich sa spoločných pravidiel na vnútornom trhu s elektrinou a so zemným plynom. Ďalším dôvodom na prípravu tohto návrhu zákona boli doterajšie skúsenosti z aplikácie platnej právnej úpravy pre oblasť energetiky v praxi. Skúsenosti z praxe poukazovali na nedostatočnú liberalizáciu, netransparentnosť a malú otvorenosť trhu s energiou. Navrhovaný zákon o energetike teda ustanovuje princípy týkajúce sa výroby, prenosu, distribúcie a dodávky elektriny, ako aj výroby, prepravy, distribúcie, uskladňovania a dodávky plynu. Návrh zákona upravuje podmienky podnikania výkonu štátnej správy v energetických odvetviach a ustanovuje práva a povinnosti jednotlivých subjektov. Zákon upravuje transparentné a nediskriminačné pravidlá trhu s elektrinou a plynom a tiež pravidlá prístupu do týchto sústav. Ambíciou nového zákona o energetike je zvýšenie hospodárskej súťaže, nové zvýšenie bezpečnosti dodávok elektriny a plynu, ale i zvýšenie efektívnosti a spoľahlivosti prevádzky elektro-energetických a plynárenských sústav. Nový zákon o energetike urýchľuje harmonogram liberalizácie trhu s elektrinou a plynom, zvyšuje transparentnosť vzťahov medzi účastníkmi trhu a zavádza niektoré nové pravidlá. Cieľom zavádzania spoločných pravidiel je využívanie výhod, ktoré môžu vyplývať z vnútorného trhu s elektrinou a  plynom v zmysle väčšej efektívnosti prevádzkovania sústav, lepšej úrovne služieb, zníženia cien a väčšej konkurencieschopnosti. Návrh zákona transparentne oddeľuje dodávku elektriny a plynu od energetickej dopravnej cesty od prenosu a distribúcie elektriny a od prepravy a distribúcie plynu. Ustanovuje podmienky podnikania  pri prevádzkovaní potrubí na prepravu ropy a podnikania so skvapalneným uhľovodíkovým plynom. Návrh zákona vytvára možnosť uplatnenia energetických technológií, ktoré šetria životné prostredie a zabezpečujú trvalo udržateľný rozvoj. Zabezpečuje využitie elektriny vyrobenej z obnoviteľných zdrojov a v zariadeniach na kombinovanú výrobu tepla a elektriny. Návrh zákona stanovuje opatrenie na ochranu zraniteľných zákazníkov, v súlade s implementovanou európskou legislatívou zabezpečuje ochranu domácností. Prípravu tohto návrhu zákona priebežne prerokúvala a hodnotila aj Komisia pre energetiku pri Výbore Národnej rady pre hospodárstvo, privatizáciu a podnikanie. Vážený pán predseda, vážené pani poslankyne, vážení páni poslanci, žiadam vás o podporu tohto návrhu pri prerokovaní a postúpení do druhého čítania. Ďakujem.